Τροποποιημένη πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ περί κοινοτικού προγράμματος επισήμανσης ενεργειακής απόδοσης για εξοπλισμό γραφείου και τεχνολογίας επικοινωνιών

(υποβληθείσα από την Επιτροπή σύμφωνα με το άρθρο 250, παράγραφος 2 της συνθήκης ΕΚ)

ΑΙΤΙΟΛΟΓΙΚΗ ΕΚΘΕΣΗ

A. Ιστορικό

Στις 28 Ιανουαρίου 2000, η Επιτροπή υπέβαλε πρόταση κανονισμού στο Ευρωπαϊκό Κοινοβούλιο και το Συμβούλιο περί κοινοτικού προγράμματος επισήμανσης ενεργειακής απόδοσης για εξοπλισμό γραφείου και τεχνολογίας επικοινωνιών (COM(2000)18 τελ. - 2000/0033(COD)) [1].

[1] ΕΕ C 150 E, 30.05.2000, σ. 73.

Στις 24 Μαΐου 2000, η Οικονομική και Κοινωνική Επιτροπή γνωμοδότησε ευνοϊκά.

Την 1η Φεβρουαρίου 2001, το Ευρωπαϊκό Κοινοβούλιο ενέκρινε σειρά τροπολογιών στην πρώτη του ανάγνωση. Η Επιτροπή γνωμοδότησε σε κάθε τροπολογία, προσδιορίζοντας ποιές τροπολογίες θα μπορούσε να δεχθεί και ποιές τροπολογίες δεν θα ήταν δυνατό να συμπεριληφθούν.

Η Επιτροπή, σε απάντηση στην πρώτη ανάγνωση, έκανε δεκτές ορισμένες τροπολογίες που χρησιμεύουν στην περαιτέρω επεξεργασία συγκεκριμένων ιδεών που βρίσκονται στην αρχική πρόταση.

B. Επεξήγηση των τροπολογιών

1. Η αιτιολογική σκέψη 2 αναδιατυπώθηκε ώστε να διασφαλισθεί ότι η Επιτροπή θα εξετάζει, επίσης, τα μέτρα για την αποσύνδεση του εξοπλισμού όταν αυτός δεν χρειάζεται.

2. Η αιτιολογική σκέψη 6 τροποποιείται ώστε να διευκρινισθεί το μέγεθος των απωλειών από εξοπλισμό σε κατάσταση ετοιμότητας.

3. Η αιτιολογική σκέψη 12 τροποποιείται ώστε να διασαφηνισθεί ότι οι εξοικονομήσεις ενέργειας μπορούν να επιτευχθούν χωρίς μεγάλο κόστος και χωρίς μειονεκτήματα για τη βιομηχανία και τον καταναλωτή.

4. Η αιτιολογική σκέψη 14α προσετέθη. Υπογραμμίζει την ανάγκη της συμμετοχής της Κοινότητας στο πρόγραμμα "Energy Star" και επιπλέον απαιτεί οι τεχνικές προδιαγραφές να εξετάζονται σε κανονικά διαστήματα ώστε να βρίσκονται σε φιλόδοξο επίπεδο.

5. Η αιτιολογική σκέψη 14β προσετέθη με μικρή τροποποίηση, ώστε να γίνει δεκτή από την Επιτροπή. Η προσθήκη αυτή έγινε για να διασφαλισθεί η εισαγωγή μέτρων πολιτικής για τη σταδιακή απόσυρση του πλέον αναποτελεσματικού εξοπλισμού, κατά προτίμηση με εθελοντική συμφωνία. Η Επιτροπή δέχθηκε την εν λόγω αιτιολογική σκέψη μόνο υπό τον όρο ότι η διατύπωση αλλάζει ως εξής: "Η Επιτροπή θα πρέπει να εξετάσει τη δυνατότητα να υποβάλει ...".

6. Το άρθρο 8 παράγραφος 1 τροποποιείται ώστε να διασφαλισθεί η παρουσία εμπειρογνωμόνων για θέματα ενεργειακής πολιτικής στο Γραφείο της Ευρωπαϊκής Ένωσης για το Energy Star (EUESB).

7. Το άρθρο 8 παράγραφος 2 προστίθεται ώστε να διασφαλισθεί ότι το EUESB εκπονεί ετήσια έκθεση σχετικά με τη διείσδυση στην αγορά και τις διαθέσιμες τεχνολογίες όσον αφορά τον αποδοτικό εξοπλισμό γραφείου.

8. Το άρθρο 8 παράγραφος 4 προστίθεται ώστε να διασφαλισθεί ότι η Επιτροπή ενημερώνει το Ευρωπαϊκό Κοινοβούλιο και το Συμβούλιο για τις δραστηριότητες του EUESB.

9. Το άρθρο 10 - η τελευταία πρόταση προστίθεται ώστε να διασφαλισθεί ότι το σχέδιο εργασίας αναθεωρείται ετησίως.

10. Το άρθρο 11 παράγραφος 4 τροποποιείται. Η Επιτροπή συνεκτιμά - για την αναθεώρηση των τεχνικών προδιαγραφών - τις νέες τεχνολογίες, όπως αναφέρεται στην έκθεση η οποία καταρτίζεται από το EUESB.

11. Το άρθρο 13 τροποποιήθηκε. Για την πληροφόρηση των καταναλωτών θα διατίθεται ένα σύντομο ενημερωτικό φυλλάδιο.

12. Το άρθρο 14 τροποποιήθηκε ώστε να ζητηθεί στα κράτη μέλη να καταβάλουν τις μέγιστες δυνατές προσπάθειες για να ενθαρρύνουν την υιοθέτηση του συστήματος επισήμανσης Energy Star.

13. Το άρθρο 15 παράγραφος 1 τροποποιείται ώστε να διασφαλισθεί ότι η Επιτροπή υποβάλλει, ανά τριετία, έκθεση προς το Ευρωπαϊκό Κοινοβούλιο και το Συμβούλιο, συμπεριλαμβανομένης αξιολόγησης της αποτελεσματικότητας του Προγράμματος Energy Star Η αρχική πρόταση του Ευρωπαϊκού Κοινοβουλίου προέβλεπε η έκθεση της Επιτροπής να υποβάλλεται ανά διετία και επιθυμούσε να συμπεριλάβει αυτή τη διατύπωση σε νέο άρθρο 10(α), η Επιτροπή όμως θεώρησε ότι, δεδομένου ότι προβλέπεται ήδη ετήσια έκθεση από το EUESB, αρκεί η έκθεση της Επιτροπής να υποβάλλεται ανά τριετία, και ότι συνεπώς, η εν λόγω τροπολογία πρέπει να συνδυασθεί με την τροπολογία που αφορά την αναθεώρηση του Προγράμματος Energy Star.

2000/0033 (COD)

Τροποποιημένη πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ περί κοινοτικού προγράμματος επισήμανσης ενεργειακής απόδοσης για εξοπλισμό γραφείου και τεχνολογίας επικοινωνιών

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95,

την πρόταση της Επιτροπής [2],

[2] ΕΕ C ...

τη γνώμη της Οικονομικής και Κοινωνικής Επιτροπής [3],

[3] ΕΕ C ...

τη γνώμη της Επιτροπής Περιφερειών [4],

[4] ΕΕ C ...

αποφασίζοντας σύμφωνα με τη διαδικασία που αναφέρεται στο άρθρο 251 της συνθήκης [5],

[5] ΕΕ C ...

Εκτιμώντας τα εξής:

(1) Είναι σημαντική η προώθηση μέτρων που αποσκοπούν στην ορθή λειτουργία της εσωτερικής αγοράς.

(2) Ο εξοπλισμός τεχνολογίας πληροφοριών και επικοινωνιών έχει μεγάλο μερίδιο στην κατανάλωση ηλεκτρικής ενέργειας. Το πιο αποτελεσματικό μέτρο για τη μείωση της κατανάλωσης ηλεκτρικής ενέργειας από τον εν λόγω εξοπλισμό είναι η μείωση της κατανάλωσης σε κατάσταση ετοιμότητας. Τα διάφορα μοντέλα που είναι διαθέσιμα στην κοινοτική αγορά διαθέτουν πολύ διαφορετικά επίπεδα κατανάλωσης σε κατάσταση ετοιμότητας. Υπάρχουν όμως και άλλα μέτρα για τη μείωση της κατανάλωσης ηλεκτρικής ενέργειας, όπως π.χ. η δυνατότητα αποσύνδεσης του εξοπλισμού όταν αυτός δεν χρειάζεται. Η Επιτροπή πρέπει να εξετάζει ποια μέτρα είναι κατάλληλα για να υπάρξει ωφέλεια και από αυτήν τη δυνατότητα εξοικονόμησης.

(3) Ορισμένα κράτη μέλη ενδεχομένως βρίσκονται στο στάδιο θέσπισης διατάξεων σχετικά με την επισήμανση της ενεργειακής απόδοσης εξοπλισμού πληροφοριών και επικοινωνιών, γεγονός που ενδέχεται να οδηγήσει στη δημιουργία εμποδίων στο εμπόριο αυτών των προϊόντων στην Κοινότητα. Πρέπει να εναρμονιστούν οι πρωτοβουλίες αυτές για την ελαχιστοποίηση του αντίκτυπου στη βιομηχανία.

(4) Είναι κατάλληλο να ληφθεί ως βάση ένα υψηλό επίπεδο προστασίας στις προτάσεις για την προσέγγιση των διατάξεων που θεσπίζονται με νόμους, κανονισμούς ή διοικητικά μέτρα στα κράτη μέλη στα θέματα της υγείας, της ασφάλειας, της προστασίας του περιβάλλοντος και της προστασίας των καταναλωτών. Με τον παρόντα κανονισμό εξασφαλίζεται υψηλό επίπεδο προστασίας τόσο για το περιβάλλον όσο και για τον καταναλωτή, με απώτερο σκοπό τη σημαντική βελτίωση της ενεργειακής απόδοσης αυτού του είδους εξοπλισμού.

(5) Η υιοθέτηση των μέτρων αυτών εμπίπτει στις κοινοτικές αρμοδιότητες. Οι απαιτήσεις της παρούσας οδηγίας τοποθετούνται εντός των ορίων των αντικειμενικών της στόχων, συμβαδίζοντας έτσι με τις απαιτήσεις του άρθρου 5 της συνθήκης.

(6) Επιπλέον, το άρθρο 174 της συνθήκης επιτάσσει την προστασία και βελτίωση του περιβάλλοντος και τη συνεπή και ορθολογική χρησιμοποίηση των φυσικών πόρων και ότι οι δύο αυτοί αντικειμενικοί στόχοι συγκαταλέγονται στους στόχους της κοινοτικής πολιτικής για το περιβάλλον. Η ηλεκτροπαραγωγή και η κατανάλωση ηλεκτρικής ενέργειας ευθύνονται για το 30% της εκπομπής διοξειδίων του άνθρακα (CO2) ανθρώπινης προέλευσης και για ποσοστό περίπου 35% της πρωτογενούς ενεργειακής κατανάλωσης στην Κοινότητα, οι απώλειες από εξοπλισμό που βρίσκεται σε κατάσταση ετοιμότητας ευθύνονται για το 10% της κατανάλωσης ηλεκτρικής ενέργειας και ότι τα ποσοστά αυτά αυξάνονται.

(7) Περαιτέρω, με τη θέσπιση της απόφασης 89/364/ΕΚ του Συμβουλίου της 5ης Ιουνίου 1989 για τη θέσπιση κοινοτικού προγράμματος δράσης για τη βελτίωση της αποτελεσματικότητας κατά τη χρήση της ηλεκτρικής ενέργειας [6] τέθηκε ο διπλός αντικειμενικός στόχος να ενθαρρυνθούν οι καταναλωτές να επιλέγουν ηλεκτρικές συσκευές και εξοπλισμό με υψηλό επίπεδο ηλεκτρικής απόδοσης και να βελτιωθεί η αποδοτικότητα των συσκευών και του εξοπλισμού.

[6] ΕΕ L 157, 9.6.1989, σ.32.

(8) Στο πρωτόκολλο UNFCCC που συνάφθηκε στο Κιότο στις 10 Δεκεμβρίου 1997 επιτάσσεται η μείωση εκπομπής αερίων θερμοκηπίου για την Κοινότητα κατά ποσοστό 8% μέχρι το έτος 2012. Για να επιτευχθεί ο στόχος αυτός, απαιτείται η λήψη αυστηρότερων μέτρων για τον περιορισμό και τη μείωση των εκπομπών CO2 εντός των ορίων της Κοινότητας.

(9) Με την απόφαση 91/565/ΕK [7] θεσπίστηκε το πρόγραμμα προώθησης της αποτελεσματικότητας χρήσης της ενέργειας στην Κοινότητα (το πρόγραμμα SAVE). Με την απόφαση 96/737/EK [8] θεσπίστηκε το νέο πολυετές πρόγραμμα (το πρόγραμμα SAVE ΙΙ) σκοπός του οποίου είναι η συνέχιση και ενίσχυση των μέτρων του αρχικού προγράμματος SAVE.

[7] ΕΕ L 307, 08.11.1991, σ.34.

[8] ΕΕ L 335, 24.12.1996, σ.50.

(10) Επιπλέον, η απόφαση αριθ. 2179/98/ΕΚ του Ευρωπαϊκού Κοινοβουλίου και του Συμβουλίου [9] της 24ης Σεπτεμβρίου 1998 περί αναθεωρήσεως του προγράμματος της Ευρωπαϊκής Κοινότητας σχετικά με την πολιτική και τη δράση για το περιβάλλον και τη βιώσιμη ανάπτυξη «Στόχος η αειφορία», θέτει ως κύρια προτεραιότητα για την ολοκλήρωση των περιβαλλοντικών προδιαγραφών σε σχέση με την ενέργεια την προώθηση της επισήμανσης της ενεργειακής απόδοσης των εξοπλισμών.

[9] ΕΕ L 275, 10.10.1998, σ.1.

(11) Στο ψήφισμα του Συμβουλίου της 7ης Δεκεμβρίου 1998 για την ενεργειακή απόδοση στην Ευρωπαϊκή Κοινότητα [10] ζητείται η αύξουσα χρήση της επισήμανσης συσκευών και εξοπλισμού.

[10] ΕΕ C 394, 17.12.1998, σ.1

(12) Ένα μεγάλο μέρος ενεργειακά αποδοτικού εξοπλισμού ΤΠΕ είναι διαθέσιμο με μικρό ή και κανένα επιπλέον κόστος, η δε αρχική δαπάνη απόκτησής του μπορεί να αποσβεστεί με την εξοικονόμηση ενέργειας μέσα σε μερικούς μήνες. Ως εκ τούτου, ο στόχος της εξοικονόμησης ενέργειας και της μείωσης του CO2 μπορεί να επιτευχθεί στον τομέα αυτό χωρίς μεγάλο κόστος και χωρίς μειονεκτήματα για τον καταναλωτή και την βιομηχανία.

(13) Προς όφελος του διεθνούς εμπορίου, πρέπει να εναρμονιστούν οι προδιαγραφές ενεργειακής απόδοσης, οι επισημάνσεις και οι μέθοδοι δοκιμής όπου κρίνεται αναγκαίο.

(14) Η εμπορία εξοπλισμού ΤΠΕ γίνεται σε παγκόσμια κλίμακα. ότι η Κοινότητα και οι ΗΠΑ έχουν διαπραγματευτεί μια συμφωνία για το συντονισμό των προγραμμάτων επισήμανσης της ενεργειακής απόδοσης, γνωστή ως πρόγραμμα Energy Star. Η συμφωνία αυτή συνάφθηκε με απόφαση του Συμβουλίου [11] της ..... και διευκολύνει το διεθνές εμπόριο αυτού του εξοπλισμού. Ο παρών κανονισμός αποσκοπεί στην εφαρμογή της εν λόγω συμφωνίας στην Κοινότητα.

[11] ΕΕ L ...

(14α) Για να υπάρξουν αποτελέσματα από αυτήν την κοινή επισήμανση της ενεργειακής απόδοσης σε παγκόσμια κλίμακα είναι λογικό η Ευρωπαϊκή Ένωση να συμμετάσχει στα εν λόγω προγράμματα επισήμανσης και στην επεξεργασία των σχετικών προτύπων. Θα πρέπει ωστόσο να εξετάζεται σε κανονικά διαστήματα εάν τα ορισθέντα πρότυπα είναι αρκετά φιλόδοξα και εάν λαμβάνονται επαρκώς υπόψη τα αιτήματα της Ευρωπαϊκής Ένωσης.

(14β) Παράλληλα με την επισήμανση των ιδιαιτέρως αποδοτικών εξοπλισμών είναι λογικό να αποσυρθούν βαθμιαία από την αγορά οι πλέον αναποτελεσματικοί εξοπλισμοί. Στο πλαίσιο αυτό, η Επιτροπή θα πρέπει να εξετάσει εάν είναι δυνατό να συναφθεί εθελοντική συμφωνία με τους κατασκευαστές των εν λόγω εξοπλισμών ούτως ώστε να εξασφαλισθεί η πλήρης απόσυρση από την αγορά του ιδιαιτέρως αναποτελεσματικού εξοπλισμού. Σε περίπτωση που δεν καταστεί δυνατόν να συναφθεί εθελοντική συμφωνία, η Επιτροπή θα πρέπει να υποβάλει πρόταση σχετικής νομοθεσίας στον τομέα αυτό.

(15) Απαιτείται ένα αποτελεσματικό σύστημα επιβολής, για να εξασφαλιστεί η ορθή εφαρμογή του προγράμματος επισήμανσης Energy Star, η ύπαρξη δίκαιων συνθηκών ανταγωνισμού για τους παραγωγούς και η προστασία των καταναλωτών.

(16) Ο παρών κανονισμός αφορά μόνο τον εξοπλισμό ΤΠΕ.

(17) Η οδηγία [12] (92/75/ΕΟΚ) για την ένδειξη της κατανάλωσης ενέργειας και λοιπών πόρων των οικιακών συσκευών με την επισήμανση και την παροχή ομοιόμορφων πληροφοριών σχετικά με τα προϊόντα δεν αποτελεί την καταλληλότερη νομοθετική πράξη για τον εξοπλισμό ΤΠΕ. Το πιο αποτελεσματικό μέσο, από οικονομική άποψη, για την προώθηση της ενεργειακής απόδοσης του εξοπλισμού ΤΠΕ είναι η θέσπιση ενός εθελοντικού προγράμματος επισήμανσης.

[12] ΕΕ L 297, 13.10.1992, σ.16.

(18) Είναι αναγκαίο να ανατεθεί η εργασία θέσπισης και αναθεώρησης των τεχνικών προδιαγραφών σε έναν κατάλληλο φορέα, το Γραφείο της Ευρωπαϊκής Ένωσης για το Energy Star (EUESB), έτσι ώστε να επιτευχθεί η αποτελεσματική και ουδέτερη εφαρμογή του συστήματος. Το EUESB πρέπει να αποτελείται από εκπροσώπους εθνικών φορέων.

(19) Είναι αναγκαίο να εξασφαλιστεί η συνέπεια και ο συντονισμός του προγράμματος Energy Star με τις προτεραιότητες της κοινοτικής πολιτικής και με άλλα κοινοτικά συστήματα επισήμανσης ή πιστοποίησης της ποιότητας, όπως αυτά που θεσπίζονται με την οδηγία του Συμβουλίου 92/75/ΕΟΚ της 22ας Σεπτεμβρίου 1992 για την ένδειξη της κατανάλωσης ενέργειας και λοιπών πόρων των οικιακών συσκευών με την επισήμανση και την παροχή ομοιόμορφων πληροφοριών σχετικά με τα προϊόντα και τον κανονισμό [13] (ΕΟΚ) αριθ. 880/92 του Συμβουλίου της 23ης Μαρτίου 1992 σχετικά με κοινοτικό σύστημα απονομής οικολογικού σήματος.

[13] ΕΕ L 99, 11.4.1992, σ.1.

(20) Πρέπει να θεσπιστούν διατάξεις που θα αποσκοπούν στην εξασφάλιση της συνέπειας και της συμπληρωματικότητας του κοινοτικού προγράμματος Energy Star με άλλα εθελοντικά συστήματα επισήμανσης της ενεργειακής απόδοσης στην Κοινότητα, έτσι ώστε να αποφεύγονται η σύγχυση των καταναλωτών και πιθανές διαταράξεις της αγοράς και να γίνει το πρόγραμμα Energy Star πιο ελκυστικό για τους πιθανούς υποψήφιους.

(21) Είναι αναγκαίο να εξασφαλίζεται η διαφάνεια κατά την εφαρμογή του συστήματος και η συνέπεια με αντίστοιχα διεθνή πρότυπα για τη διευκόλυνση της πρόσβασης και της συμμετοχής στο σύστημα κατασκευαστών και εξαγωγέων από χώρες εκτός Κοινότητας,

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στόχοι

1. Με τον παρόντα κανονισμό θεσπίζονται οι κανόνες για το εθελοντικό πρόγραμμα επισήμανσης (στη συνέχεια αναφερόμενο ως "πρόγραμμα "Energy Star"), όπως ορίζεται στη συμφωνία (στη συνέχεια αναφερόμενη ως "η συμφωνία") ανάμεσα στην Κοινότητα και τις Ηνωμένες Πολιτείες της Αμερικής για το συντονισμό των προγραμμάτων επισήμανσης της ενεργειακής απόδοσης.

2. Η συμφωνία αποσκοπεί στην προώθηση του διεθνούς εμπορίου εξοπλισμού πληροφοριών και επικοινωνιών, απλοποιώντας τις διαδικασίες για τη συμμετοχή των οικονομικών παραγόντων στο πρόγραμμα Energy Star. Το πρόγραμμα Energy Star αποσκοπεί στη μεγιστοποίηση της εξοικονόμησης ενέργειας και των οφελών για τον καταναλωτή και το περιβάλλον, με την ενθάρρυνση της παροχής και της ζήτησης εξοπλισμού ΤΠΕ που θα είναι ενεργειακά αποδοτικός.

3. Θα υπάρξει συντονισμός του προγράμματος Energy Star με άλλες κοινοτικές ρυθμίσεις επισήμανσης και πιστοποίησης της ποιότητας όπως και με άλλα συστήματα, ιδιαίτερα το κοινοτικό σύστημα απονομής οικολογικού σήματος που θεσπίστηκε με τον κανονισμό του Συμβουλίου (ΕΟΚ) αριθ. 880/92.

Άρθρο 2

Πεδίο εφαρμογής

1. Ο παρών κανονισμός ισχύει μόνο για ομάδες προϊόντων εξοπλισμού πληροφοριών και επικοινωνιών. Ως ομάδα προϊόντων ορίζονται τα αγαθά που εξυπηρετούν παρόμοιους σκοπούς και είναι ισοδύναμα από πλευράς χρήσης και καταναλωτικής αντίληψης.

2. Ο κατάλογος των ομάδων προϊόντων που καλύπτονται από τον παρόντα κανονισμό είναι αυτός που καθορίζεται κάθε φορά στο παράρτημα Γ της συμφωνίας.

Άρθρο 3

Ορισμοί

Για τους σκοπούς του παρόντος κανονισμού μεταφέρονται από τη συμφωνία οι ακόλουθοι ορισμοί:

(α) "Λογότυπο Energy Star" σημαίνει την ένδειξη ή σήμανση που περιγράφεται στο παράρτημα Α της συμφωνίας και αναπαράγεται στο παράρτημα Ι.

(β) "Συμμετέχοντες στο πρόγραμμα", όπως ορίζεται στο άρθρο 2 της συμφωνίας, σημαίνει κατασκευαστές, πωλητές, ή φορείς μεταπώλησης που πωλούν πιστοποιημένα ενεργειακώς αποδοτικά προϊόντα, τα οποία πληρούν τις σχετικές προδιαγραφές, και οι οποίοι έχουν επιλέξει τη συμμετοχή τους στο πρόγραμμα επισήμανσης Energy Star, καταχωριζόμενοι από την Ευρωπαϊκή Επιτροπή.

(γ) "Προδιαγραφές" είναι οι απαιτήσεις ενεργειακής απόδοσης και επίδοσης, περιλαμβανομένων των μεθόδων δοκιμών που χρησιμοποιούνται για τον καθορισμό της καταλληλότητας για το λογότυπο Energy Star των ενεργειακά αποδοτικών προϊόντων, όπως ορίζεται στο άρθρο 2 και στο παράρτημα Γ της συμφωνίας.

Άρθρο 4

Γενικές αρχές

1. Το λογότυπο Energy Star μπορεί να χρησιμοποιηθεί από τους συμμετέχοντες στο πρόγραμμα για τα προϊόντα που κατασκευάζουν ή διακινούν στην κοινοτική αγορά.

2. Τα προϊόντα που πληρούν τις προδιαγραφές και για τα οποία έχει χορηγηθεί το λογότυπο Energy Star από την "Υπηρεσία Προστασίας του Περιβάλλοντος των ΗΠΑ" (EPA των ΗΠΑ) θεωρείται ότι ανταποκρίνονται στον παρόντα κανονισμό, εκτός και αν αποδεικνύεται το αντίθετο.

3. Όταν ικανοποιούνται οι διατάξεις του παρόντος κανονισμού, τα κράτη μέλη δεν μπορούν να απαγορεύσουν ή να περιορίσουν τη διακίνηση στην αγορά εξοπλισμού τεχνολογίας πληροφοριών και επικοινωνιών, επειδή φέρει το λογότυπο Energy Star. αυτό όμως δεν εμποδίζει την απαγόρευση ή τον περιορισμό διακίνησης εξοπλισμού που δεν ικανοποιεί άλλες προδιαγραφές της κοινοτικής νομοθεσίας.

4. Με επιφύλαξη των κοινοτικών κανόνων όσον αφορά την αξιολόγηση και τη σήμανση της συμμόρφωσης και/ή των διεθνών συμφωνιών που συνάπτει η Ευρωπαϊκή Κοινότητα με τρίτες χώρες σχετικά με την πρόσβαση στην κοινοτική αγορά, τα προϊόντα που καλύπτονται από τον παρόντα κανονισμό και διακινούνται στην κοινοτική αγορά μπορούν να δοκιμάζονται προκειμένου να πιστοποιηθεί η συμμόρφωσή τους με τις προδιαγραφές του παρόντος κανονισμού.

Άρθρο 5

Καταχώριση των συμμετεχόντων στο πρόγραμμα

1. Υποψηφιότητες συμμετοχής στο πρόγραμμα μπορούν να υποβληθούν από κατασκευαστές, εισαγωγείς και εμπόρους λιανικής πώλησης είτε στους εθνικούς φορείς, όπως αναφέρεται στο άρθρο 9, είτε στην Ευρωπαϊκή Επιτροπή. Οι εθνικοί φορείς αποστέλλουν τις αιτήσεις στην Ευρωπαϊκή Επιτροπή.

2. Η απόφαση για την έγκριση υποψηφιότητας συμμετοχής στο πρόγραμμα λαμβάνεται από την Ευρωπαϊκή Επιτροπή, αφού διαπιστωθεί ότι ο υποψήφιος αποδέχεται τις κατευθυντήριες γραμμές για τη χρήση του λογότυπου, οι οποίες περιέχονται στο παράρτημα Β της συμφωνίας.

Άρθρο 6

Προβολή του λογότυπου Energy Star

1. Τα κράτη μέλη και η Ευρωπαϊκή Επιτροπή, σε συνεργασία με τα μέλη του EUESB, όπως ορίζεται στο άρθρο 8, προβάλλουν τη χρήση του λογότυπου Energy Star με ενέργειες ευαισθητοποίησης και εκστρατείες ενημέρωσης των καταναλωτών, των κατασκευαστών, των εμπόρων λιανικής πώλησης και της κοινής γνώμης, υποστηρίζοντας έτσι το πρόγραμμα Energy Star.

2. Προκειμένου να ενθαρρυνθεί η αγορά προϊόντων με το λογότυπο Energy Star, η Ευρωπαϊκή Επιτροπή και άλλα όργανα της Ευρωπαϊκής Κοινότητας, όπως και οι δημόσιες αρχές σε εθνικό επίπεδο, με κάθε επιφύλαξη του κοινοτικού δικαίου, κάνουν χρήση των προδιαγραφών του προγράμματος Energy Star κατά τη θέσπιση των προδιαγραφών που πρέπει να πληροί ο εξοπλισμός ΤΠΕ.

Άρθρο 7

Άλλα εθελοντικά συστήματα ενεργειακής επισήμανσης

1. Υφιστάμενα καθώς επίσης και νέα εθελοντικά συστήματα ενεργειακής επισήμανσης στα κράτη μέλη μπορούν να συνυπάρχουν με το πρόγραμμα Energy Star, στο βαθμό που είναι αναγνωρισμένα ή εγκεκριμένα από τις αρχές του εν λόγω κράτους μέλους και εξυπηρετούν συγκεκριμένους εθνικούς ή περιφερειακούς στόχους ή εισαγάγουν πιο αυστηρές προδιαγραφές από αυτές που θέτει το πρόγραμμα Energy Star..

2. Η Ευρωπαϊκή Επιτροπή και τα κράτη μέλη αναλαμβάνουν ενέργειες για την εξασφάλιση του απαραίτητου συντονισμού του προγράμματος Energy Star και των εθνικών συστημάτων στα κράτη μέλη, κυρίως όσον αφορά την επιλογή των ομάδων προϊόντων και την ανάπτυξη και αναθεώρηση των προδιαγραφών.

Άρθρο 8

Γραφείο της Ευρωπαϊκής Ένωσης για το Energy Star

1. Η Ευρωπαϊκή Επιτροπή ιδρύει Γραφείο της Ευρωπαϊκής Ένωσης για το Energy Star, στη συνέχεια αναφερόμενο ως "EUESB", το οποίο θα απαρτίζεται από εκπροσώπους των εθνικών φορέων που αναφέρονται στο άρθρο 9 καθώς και εθνικούς εμπειρογνώμονες για θέματα ενεργειακής πολιτικής και εκπροσώπους ενδιαφερόμενων πλευρών. Το EUESB συμβάλλει στην αναθεώρηση των προδιαγραφών καθώς και στην κάλυψη των ομάδων προϊόντων. Το EUESB γνωμοδοτεί επίσης προς την Ευρωπαϊκή Επιτροπή για κοινές εκστρατείες ενημέρωσης και εκπαίδευσης και, όπου κρίνεται απαραίτητο, αναλαμβάνει το συντονισμό τους.

2. α. Ένα έτος μετά την έναρξη ισχύος του παρόντος κανονισμού, και κάθε έτος εν συνεχεία, το ΕUΕSΒ εκπονεί έκθεση σχετικά με τη διείσδυση στην αγορά των προϊόντων που φέρουν το λογότυπο Energy Star, καθώς και για τις διαθέσιμες τεχνολογίες για τη μείωση της κατανάλωσης ενέργειας.

β. Η Ευρωπαϊκή Επιτροπή εξασφαλίζει ότι το EUESB τηρεί, στο μέγιστο δυνατό βαθμό στα πλαίσια της λειτουργίας του και για κάθε ομάδα προϊόντων, την ισόρροπη εκπροσώπηση όλων των ενδιαφερόμενων πλευρών που έχουν σχέση με την εν λόγω ομάδα προϊόντων, όπως η βιομηχανία, οι έμποροι λιανικής πώλησης, οι εισαγωγείς, οι ομάδες προστασίας του περιβάλλοντος και οι οργανώσεις των καταναλωτών.

3. Ο κανονισμός του EUESB καταρτίζεται από την Ευρωπαϊκή Επιτροπή.

4. Η Επιτροπή ενημερώνει το Συμβούλιο και το Ευρωπαϊκό Κοινοβούλιο για τις δραστηριότητες του Γραφείου της Ευρωπαϊκής Ένωσης για το Energy Star (EUESB).

Άρθρο 9

Εθνικοί φορείς

Κάθε κράτος μέλος ορίζει το φορέα ή τους φορείς (στη συνέχεια: "εθνικός φορέας" ή "εθνικοί φορείς") που είναι αρμόδιοι για τη διεξαγωγή των εργασιών που προβλέπονται από τον παρόντα κανονισμό. Σε περίπτωση ορισμού περισσότερων του ενός εθνικών φορέων, το κράτος μέλος καθορίζει τις αντίστοιχες εξουσίες κάθε φορέα και τους όρους συντονισμού που ισχύουν γι' αυτούς.

Άρθρο 10

Σχέδιο εργασίας

Σύμφωνα με τους στόχους που παρατίθενται στο άρθρο 1, η Ευρωπαϊκή Επιτροπή καταρτίζει σχέδιο εργασίας και το υποβάλει στο Συμβούλιο και το Ευρωπαϊκό Κοινοβούλιο εντός έξι μηνών από την ημερομηνία έναρξης ισχύος του παρόντος κανονισμού, ύστερα από διαβούλευση με το EUESB. Το σχέδιο εργασίας περιλαμβάνει τη στρατηγική για την ανάπτυξη του προγράμματος Energy Star, η οποία θα πρέπει να καταρτίζεται για τα επόμενα τρία έτη:

-στόχοι όσον αφορά τη βελτίωση της ενεργειακής απόδοσης, επιδιώκοντας ένα υψηλό επίπεδο προστασίας του καταναλωτή και του περιβάλλοντος, και τη διείσδυση στην αγορά, τους οποίους πρέπει να επιδιώξει το πρόγραμμα Energy Star σε κοινοτικό επίπεδο.

-μη εξαντλητικός κατάλογος ομάδων προϊόντων που πρέπει να θεωρηθούν ως προτεραιότητες για συμπερίληψη στο πρόγραμμα Energy Star.

-σχέδια για εκστρατείες εκπαίδευσης και προβολής καθώς και για άλλες αναγκαίες ενέργειες που θα συγχρηματοδοτηθούν, κυρίως, μέσω του προγράμματος SAVE.

-σχέδια συντονισμού και συνεργασίας του προγράμματος Energy Star με άλλα εθελοντικά συστήματα ενεργειακής επισήμανσης των κρατών μελών.

Το σχέδιο εργασίας αναθεωρείται σε περιοδική βάση. Η πρώτη αναθεώρηση θα λάβει χώρα το αργότερο δώδεκα μήνες μετά την υποβολή του στο Συμβούλιο και το Ευρωπαϊκό Κοινοβούλιο. Εν συνεχεία το σχέδιο εργασίας αναθεωρείται ανά δωδεκάμηνο.

Άρθρο 11

Διαδικασίες για την αναθεώρηση της συμφωνίας

Με σκοπό την αναθεώρηση των προδιαγραφών και των ομάδων προϊόντων που καλύπτονται από τη συμφωνία και πριν από την υποβολή σχεδίου πρότασης ή την απάντηση στην EPA των ΗΠΑ, σύμφωνα με τις διαδικασίες που προβλέπονται από τη συμφωνία, πρέπει να γίνουν τα ακόλουθα:

1. Η Ευρωπαϊκή Επιτροπή μπορεί να αρχίσει τη διαδικασία με δική της πρωτοβουλία ή ύστερα από αίτηση του EUESB. Εάν χρειαστεί, η Ευρωπαϊκή Επιτροπή ζητεί με επίσημη αίτηση από το EUESB να υποβάλλει προτάσεις για την αναθεώρηση των προδιαγραφών καθώς επίσης και των ομάδων προϊόντων που καλύπτονται από το πρόγραμμα Energy Star. Στα πλαίσια της αίτησης ορίζεται και η προθεσμία για την ολοκλήρωση της εργασίας αυτής. Η Ευρωπαϊκή Επιτροπή, κατά τη σύνταξη της αίτησης, συνεκτιμά το σχέδιο εργασίας που προβλέπεται από το άρθρο 10.

2. Η Ευρωπαϊκή Επιτροπή υποβάλει παρόμοια αίτηση στο EUESB, όποτε της υποβληθεί πρόταση αναθεώρησης από την EPA των ΗΠΑ.

3. Βάσει της αίτησης, το EUESB καταρτίζει σχέδιο πρότασης για την αναθεώρηση των προδιαγραφών και των ομάδων προϊόντων που καλύπτονται από το πρόγραμμα Energy Star, συνεκτιμώντας τα αποτελέσματα μελετών εφαρμοσιμότητας και της αγοράς καθώς και τη διαθέσιμη τεχνολογία μείωσης της κατανάλωσης ενέργειας, όπως προβλέπεται στο άρθρο Χ της συμφωνίας.

4. Η Ευρωπαϊκή Επιτροπή, στις διαπραγματεύσεις της με την EPA των ΗΠΑ, συνεκτιμά την πρόταση του EUESB για αναθεώρηση των προδιαγραφών και των καλυπτόμενων προϊόντων. Λαμβάνει ειδικότερα υπόψη τον στόχο να τεθούν τεχνικές προδιαγραφές σε υψηλό επίπεδο, συνεκτιμώντας τις διαθέσιμες τεχνολογίες για να μειωθεί η ενεργειακή κατανάλωση, όπως αναλύονται στην έκθεση του ΕUΕSΒ, σύμφωνα με το άρθρο 8 παράγραφος 2α.

5. Από τη στιγμή που ολοκληρωθούν οι διαπραγματεύσεις, σύμφωνα με τις διαδικασίες που προβλέπει η απόφαση του Συμβουλίου [18], η Ευρωπαϊκή Επιτροπή δημοσιεύει στην Επίσημη Εφημερίδα το νέο σύνολο προδιαγραφών και τις ομάδες προϊόντων που καλύπτονται από το πρόγραμμα Energy Star.

Άρθρο 12

Παρακολούθηση της αγοράς και έλεγχος καταχρήσεων

1. Το λογότυπο Energy Star χρησιμοποιείται μόνο σε προϊόντα που καλύπτονται από τη συμφωνία και σύμφωνα με τις κατευθυντήριες γραμμές χρήσης του λογότυπου που περιέχονται στο παράρτημα Β της συμφωνίας.

2. Τα κράτη μέλη θεσπίζουν τον κατάλληλο μηχανισμό παρακολούθησης για να εξασφαλίσουν τη συμμόρφωση με τις διατάξεις του παρόντος κανονισμού.

3. Απαγορεύεται δια του παρόντος κάθε λανθασμένη ή παραπλανητική διαφήμιση ή η χρήση κάθε σήματος ή λογότυπου που οδηγεί σε σύγχυση με το λογότυπο Energy Star που εισάγεται με τον παρόντα κανονισμό.

4. Σε περίπτωση μη συμμόρφωσης με τις διατάξεις του παρόντος κανονισμού, τα κράτη μέλη επιβάλλουν αποτελεσματικές, αναλογικές και αποτρεπτικές κυρώσεις και τις κοινοποιούν στην Ευρωπαϊκή Επιτροπή.

Άρθρο 13

Ενημέρωση

Κάθε κράτος μέλος εξασφαλίζει, με κατάλληλα μέσα, την ενημέρωση των καταναλωτών και των επιχειρήσεων, κατά προτίμηση με μικρό φυλλάδιο που συνοδεύει το προϊόν κατά την πώλησή του, για τα ακόλουθα:

(α) τους στόχους του προγράμματος Energy Star.

(β) τις ομάδες προϊόντων που καλύπτονται.

(γ) τις προδιαγραφές για κάθε ομάδα προϊόντων.

(δ) τις διαδικασίες καταχώρισης που πρέπει να ακολουθηθούν για τη συμμετοχή στο πρόγραμμα Energy Star.

(ε) τον εθνικό φορέα ή φορείς στο αντίστοιχο κράτος μέλος.

Τα κράτη μέλη μεριμνούν για την εισαγωγή του ακόλουθου επεξηγηματικού κειμένου στο λογότυπο: "Απονέμεται σε προϊόντα που πληρούν τις προδιαγραφές ενεργειακής απόδοσης του συστήματος Energy Star".

Άρθρο 14

Εφαρμογή

Τα κράτη μέλη ενημερώνουν την Ευρωπαϊκή Επιτροπή, εντός έξι μηνών από την ημερομηνία έναρξης ισχύος του παρόντος κανονισμού, σχετικά με τα μέτρα που λαμβάνουν για τη συμμόρφωσή τους με τον παρόντα κανονισμό. Λαμβάνονται κατάλληλα μέτρα προκειμένου να διασφαλισθεί ότι όλα τα κράτη μέλη καταβάλλουν τις μέγιστες δυνατές προσπάθειες για να ενθαρρύνουν την υιοθέτηση του συστήματος επισήμανσης Energy Star.

Άρθρο 15

Αναθεώρηση

1. Εντός τριών ετών από την ημερομηνία έναρξης ισχύος του παρόντος κανονισμού η Επιτροπή εκπονεί και υποβάλλει στο Συμβούλιο και στο Κοινοβούλιο έκθεση η οποία παρακολουθεί την ενεργειακή αποδοτικότητα της αγοράς του ΕΓΤΕ στην ΕΕ, αξιολογεί την αποτελεσματικότητα του προγράμματος Energy Star και προτείνει, σε περίπτωση ανάγκης, συμπληρωματικά μέτρα στο πρόγραμμα Energy Star. Πριν από κάθε ανανέωση της συμφωνίας, η Ευρωπαϊκή Επιτροπή αναθεωρεί το πρόγραμμα Energy Star υπό το πρίσμα της εμπειρίας που αποκτήθηκε κατά την εφαρμογή του. Κατά την αναθεώρηση, θα πρέπει ειδικότερα να εξετάζεται εάν οι απαιτήσεις του προγράμματος Energy Star είναι αρκούντως φιλόδοξες και εάν τα αιτήματα της Ευρωπαϊκής Ένωσης στον διάλογο με τις Ηνωμένες Πολιτείες ικανοποιούνται επαρκώς.

2. Εφόσον κριθεί απαραίτητο, η Ευρωπαϊκή Επιτροπή προτείνει τροποποιήσεις του παρόντος κανονισμού, κυρίως στην περίπτωση λήξης της συμφωνίας.

Άρθρο 16

Τελικές διατάξεις

Ο παρών κανονισμός αρχίζει να ισχύει την τριακοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Ευρωπαϊκό Κοινοβούλιο Για το Συμβούλιο

H Πρόεδρος Ο Πρόεδρος

ΠΑΡΑΡΤΗΜΑ 1

Λογοτυπο Energy Star

>ΑΝΑΦΟΡΑ ΣΕ ΓΡΑΦΗΚΟ>

Μαυρόασπρη έκδοση

>ΑΝΑΦΟΡΑ ΣΕ ΓΡΑΦΗΚΟ>

Έγχρωμη έκδοση